**Broj:** 711-I-1748-M-119/20-02-17

Zagreb, 17. studenoga 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Nikoline Brnjac, ministrice turizma i sporta, za davanjem mišljenja Povjerenstva,** na 105. sjednici, održanoj 17. studenoga 2020.g., daje sljedeće

**MIŠLJENJE**

**I. Posebni savjetnik dužnosnice Nikoline Brnjac, ministrice turizma i sporta, Ivan Herak, nije dužnosnik prema odredbama ZSSI-a te se na njega povodom obnašanja navedene funkcije ne primjenjuju odredbe ZSSI-a.**

**II. Kako funkcija posebnog savjetnika predstavlja obnašanje druge javne dužnosti, uputno je prilikom njenog obnašanja voditi računa o zaštiti javnog interesa nad eventualnim ostvarivanjem privatnih interesa.**

Obrazloženje

Zahtjev za davanjem mišljenja Povjerenstva podnijela je dužnosnica Nikolina Brnjac, ministrica turizma i sporta. U knjigama ulazne pošte zahtjev je zaprimljen pod poslovnim brojem: 711-U-4164-M-119/20-01-3 dana 16. studenoga 2020., povodom kojeg je otvoren predmet broj M-119/20.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu istog Zakona, stoga je dužnosnica Nikolina Brnjac povodom dužnosti ministrice turizma i sporta obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnica navodi da je Ivan Herak rješenjem ministrice turizma i sporta imenovan njezinim posebnim savjetnikom za područje turizma te da navedenu funkciju obavlja bez naknade. Također navodi da Ministarstvo turizma i sporta razmatra da se Ivana Heraka predloži Ministarstvu znanosti i obrazovanja za člana Upravnog vijeća Instituta za turizam.

Dužnosnica traži mišljenje Povjerenstva postoji li sukob interesa u situaciji ako bi navedeni posebni savjetnik ministrice turizma i sporta bio imenovan u Upravno vijeće Instituta za turizam, obzirom da će izvjesno Institut za turizam kao podnositelj sudjelovati u postupcima javne nabave koje će provoditi Ministarstvo turizma i sporta.

Povjerenstvo je izvršilo uvid u Statut Instituta za turizam koji je na sjednici Upravnog vijeća usvojen dana 7. travnja 2014.g. Člankom 2. Statuta Instituta za turizam propisano je da je osnovan dana 31. listopada 1959. te da je stupanjem na snagu Zakona o ustanovama („Narodne novine“, broj 76/93.) postao javna ustanova čiji je osnivač Republika Hrvatska.

Člankom 6. navedenog Statuta propisano je da je misija Instituta za turizam provođenje istraživanja različitih obilježja multidisciplinarnog fenomena turizma te da se navedeni Institut bavi multidisciplinarnim znanstvenim (razvojna, primijenjena, druga znanstvena istraživanja) i stručnim istraživanjima, edukativnim aktivnostima (seminari i radionice), izdavačkom djelatnošću (tiskani i elektronski znanstveni časopis i druge publikacije) te da provodi aktivnosti popularizacije znanosti.

Prema članku 40. Statuta Institutom za turizam upravlja Upravno vijeće. Upravno vijeće Instituta za turizam ima pet članova, od kojih predsjednika i dva člana Upravnog vijeća imenuje ministar nadležan za znanost, jednog člana tajnim glasanjem izabiru članovi Znanstvenog vijeća Instituta, a jednog člana imenuje Radničko vijeće.

U ovome slučaju zahtjev za mišljenje, sukladno članku 6. ZSSI-a, podnijela je dužnosnica Nikolina Brnjac, ministrica turizma i sporta. Zahtjev se odnosi na eventualni sukob interesa u kojem bi se eventualno mogao naći njezin posebni savjetnik kojeg namjerava predložiti za člana Upravnog vijeća Instituta za turizam, ustanove koji se može pojaviti kao ponuditelj u postupcima javne nabave koje raspisuje Ministarstvo turizma i sporta.

Imajući u vidu da je člankom 3. ZSSI-a određen krug dužnosnika na koje se primjenjuju odredbe ZSSI-a, među kojima se ne navodi posebni savjetnik ministra odnosno osoba koja obavlja funkciju člana upravnog vijeća javne ustanove na koju je imenovana od resornog ministra, Ivan Herak povodom obavljanja funkcije savjetnika ministrice turizma i sporta odnosno člana Upravnog vijeća Instituta za turizam nije obvezan postupati sukladno odredbama ZSSI-a.

Iako Ivan Herak nije dužnosnik u smislu odredbi ZSSI-a, Povjerenstvo tumači da obavljanje funkcije posebnog savjetnika ministrice turizma i sporta iz područja turizma također predstavlja obnašanje javne dužnosti s obzirom da je na navedenu funkciju imenovan od dužnosnice iz članka 3. ZSSI-a radi njezina savjetovanja u pogledu odluka koje donosi u obnašanju dužnosti ministrice turizma i sporta.

Sukladno svemu navedenome, ukoliko Ivan Herak bude imenovan u Upravno vijeće Instituta za turizam, te se u obavljanju funkcije savjetnika ministrice turizma i sporta dužnosnice Nikoline Brnjac nađe u situaciji davanja savjeta u postupcima u kojima je ponuditelj Institut za turizam ili u kojima se na drugi način odlučuje o ostvarenju poslovnih, financijskih te drugih interesa iste javne ustanove, uputno je da se iz resornog ministarstva vodi računa o zaštiti javnog interesa nad eventualnim ostvarivanjem privatnih interesa, s time da se ovdje ističe da bi se prije svega radilo o sukobu dva javna interesa**.**

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Nikolina Brnjac, elektronička dostava
2. Objava na internetskoj stranici Povjerenstva
3. Pismohrana